[Foto’s] Ongewone besigtigings in die KrugerwildtuinBrullende leeumannetjie Foto: Marianne Styan Daar is niks soos die opwinding wat mens ervaar as jy om die draai gery kom in die Wildtuin en daar staan ‘n klomp motors opgehoop nie. Dit beteken gewoonlik net een ding: iets ongewoons lê daar in die bosse! Alhoewel dit meestal waar is, kan dit ook baie keer ŉ heerlike bloutjie wees. Soos die ander dag wat daar seker maklik 30 motors naby ŉ boom stilgehou het waarin ŉ ou rooibokkarkas gehang het. Ons het die oggend al daar verby gery en gehoor daar was die oggend vroeg ŉ luiperd. Dat hy ses ure later sou terugkeer na ŉ ou vangs, is bitter ongewoon, maar elke motor wag met afwagting. Ons mense hou van daardie opwinding. Ek het so bietjie gaan dink oor ongewone besigtigings wat ek al in my lewe in die Wildtuin beleef het waarvoor jy kan uitkyk volgende keer wat jy in die bosveld is. Indien jy ŉ voëlkyker is, is daar selfs nog meer seldsame besigtigings wat mens kan van vertel. Of miskien het jy al twee bokke of kameelperde sien baklei. Vertel my gerus in die kommentaarblokkie hier onder watter ongewone besigtigings jy al beleef het in die Krugerwildtuin.